Plasings by Gauteng-skole is ‘burokratiese kleitrappery’Panyaza Lesufi, die Gautengse LUR vir onderwys. (Foto: ANA) Die burgerregtegroep AfriForum sê hy is die afgelope twee weke oorval met klagtes van ouers wat steeds nie SMS-kennisgewings ontvang het met ŉ aanbod vir die plasing van hul kinders in skole aanstaande jaar nie. Maroela Media het vroeër berig minstens 34 000 voornemende graad 1- en graad 8-leerders het nog nie plek in ŉ skool nie. Panyaza Lesufi, die LUR vir onderwys in Gauteng, het plegtig verklaar dat elke kind in die provinsie geplaas gaan word en het intussen die spertyd hiervoor na die einde van vandeesmaand verleng. Talle ouers was Sondag woedend oor die chaos met die aanlyn plasingstelsel en het selfs beamptes aangerand en toerusting en geboue beskadig toe hulle na die departement se streekkantore opgeruk het in ŉ poging om plek vir hul kinders te verseker. Ouers het woedend reageer oor die burokratiese rompslomp. (Skermgreep: Facebook) Lesufi het weereens deurgeloop onder kritiek op die stelsel en hy het ouers daarvoor om verskoning gevra. AfriForum sê intussen die plasingsproses is chaoties en ŉ burokratiese kleitrappery. Hy sê ook dit skep onsekerheid by ouers en leerders, het Carien Bloem, AfriForum se bestuurder van onderwys, gesê. Sy het gesê skole stoei ook al geruime tyd om hul plasingslyste te laat klop met dié van die departement, omdat talle skole lyste van die departement ontvang het wat heeltemal van hul lyste verskil. AfriForum sê hy het reeds verskeie skole in dié verband bygestaan. Bloem het gesê die aanlyn registrasiestelsel én die plasingsproses het talle probleme veroorsaak wat AfriForum reeds in Mei voorsien het en waaroor die organisasie die departement tóé al genader het. (Skermgreep: Twitter) “Die waarskuwings het egter op dowe ore bly val en nou vra Lesufi en die departement deurentyd om verskoning oor die foute, eerder as om te erken dat die stelsel ŉ mislukking is en skole toe te laat om self hul plasings te hanteer soos voorheen.” Die departement het vandeesweek gesê ouers wat nog nie ŉ aanbod om plasing ontvang het nie, behoort dit binne die volgende maand te kry. “Dit is baie onregverdig dat die skoleregistrasie- en plasingsproses ouers en leerders onder soveel spanning plaas. Lesufi verkondig wyd dat sy stelsel foutloos is, maar eintlik het dit in vier jaar nog geen sukses opgelewer nie,” het Bloem gesê. “AfriForum sal aanhou om skole en beheerliggame by te staan in die stryd om die plasingsprobleme op te los voor die aanvang van die 2020-skooljaar.” Sy het gesê daar word ook gekyk na maniere waarop soortgelyke chaos met die 2021-plasings verhoed kan word. “AfriForum moedig ouers aan om deurgaans met die skool van hul keuse te kommunikeer en seker te maak hul kind of kinders is wel op die skool se plasingslys, al het hulle nog nie ŉ SMS-kennisgewing gekry nie,” het Bloem gesê.